Psalam (Šarić) 102.
Molitva potlačenoga, kad očajava i pred Gospodom izlijeva muku svoju.

1Gospode, čuj molitvu moju, i vapaj moj neka dođe k tebi! 

2Ne skrivaj lica svojega preda mnom! Prigni uho svoje k meni u nevolji; usliši me brzo u dan, kad te zazovem! 

3Jer prolaze kao dim dani moji, i kosti su moje užarene kao ognjište. 

4Kao trava pokošeno je i pasahnulo srce moje, i kruh svoj zaboravih jesti. 

5Od glasnog uzdisanja mojega prionu mi kost moja za meso. 

6Ja sam kao pelikan u pustinji, ja sam kao sova na pustim zidinama. 

7Bdijem i tugujem osamljen kao ptica na sljemenu. 

8Svaki dan ruže me neprijatelji moji; koji mi se rugaju, imenuju mene, kad psuju. 

9Ah, jedem pepeo kao kruh i miješam piće svoje sa suzama 

10 Radi gnjeva tvojega i srdžbe tvoje, jer si me podigao i na tlo bacio. 

11 Dani su moji kao sjena, što bježi, i ja se sušim kao trava. 

12 A ti, Gospode, stoluješ vječno, ime tvoje traje kroz sve naraštaje 

13 Ti ćeš se dignuti, smilovat ćeš se Sionu: vrijeme, da mu se smiluješ, zaista, vrijeme je došlo! 

14 Ser sluge tvoje ljube kamenje njegovo, i ruševine njegove žaloste ih. 

15 Tada će se neznabošci bojati imena Gospodnjega, svi kraljevi zemaljski slave tvoje, 

16 Kada Gospod opet sazida Sion i javi se u sjaju; 

17 Kada usliši vapaj siromaha i ne prezre molitve njihove. 

18 Neka se napiše ovo za budući naraštaj, da hvali Gospoda nanovo stvoren narod: 

19 "On je pogledao sa svete visine svoje, Gospod je s neba pogledao na zemlju, 

20 Da čuje uzdisanje zasužnjenih, da oslobodi djecu smrti, 

21 Neka se navješćuje na Sionu ime Gospodnje i slava njegova u Jerusalemu, 

22 Kad se skupe narodi ujedno i kraljevstva, da služe Gospodu." 

23 On mi slomi nasred puta snagu moju, skrati dane moje. 

24 Ja rekoh: "Bože moj, ne uzimaj me u polovini života, ti, čije godine daleko nadmašuju sve dobi čovječje! 

25 Zemlja, koju si u početku postavio, i nebesa, djelo ruku tvojih, 

26 Oni će proći, a ti ostaješ; oni svi ostare kao haljina; promijeniš ih kao odjeću, oni se raspadnu. 

27 A ti ostaješ isti; godine tvoje nemaju kraja. 

28 I sinovi sluga tvojih stanovat će u sigurnosti; pred tobom će opstati potomstvo njihovo. 

Psalmi (Šarić)